b'\n_START_ARTICLE_\nMost Menai\n_START_SECTION_\nKonstrukcija\n_START_PARAGRAPH_\nPreden je bil leta 1826 most kon\xc4\x8dan, otok ni imel stalne povezave s celino in vsi premiki v Anglesey in z njega so bili mogo\xc4\x8di s trajektom \xc4\x8dez hitro teko\xc4\x8de in nevarne vode o\xc5\xbeine Menai. Glavni vir dohodka Angleseyja je bil prodaja \xc5\xbeivine. Da bi jo spravili na celinske trge, tudi v London, so jo morali spraviti \xc4\x8dez vodo in preplavati je morala o\xc5\xbeino. To je bilo nevarno, saj se je veliko \xc5\xbeivali utopilo.  S Holyheadom kot najbli\xc5\xbejo to\xc4\x8dko in enim glavnih pristani\xc5\xa1\xc4\x8d za trajekte v Dublin je in\xc5\xbeenir Thomas Telford, ki se je ukvarjal s projektom trase iz Londona v Holyhead, predlagal, da se most zgradi \xc4\x8dez Menajsko o\xc5\xbeino od to\xc4\x8dke v bli\xc5\xbeini Bangorja na kopnem do vasi Porthaethwy (zdaj je znana tudi kot Menai Bridge) na Angleseyju._NEWLINE_Zaradi visokih bre\xc5\xbein in hitro teko\xc4\x8dih vod v o\xc5\xbeini bi bilo te\xc5\xbeko zgraditi stebre na pe\xc5\xa1\xc4\x8denem morskem dnu in tudi \xc4\x8de bi jih, bi bili ovira za plovbo. Prav tako bi moral biti most dovolj visok, da bi bil mogo\xc4\x8d prehod za visoke ladje. Glede na to je Telford predlagal, da bi zgradili vise\xc4\x8di most, in parlament je sprejel njegovo priporo\xc4\x8dilo._NEWLINE_Gradnja mostu po Telfordovi zasnovi se je za\xc4\x8dela leta 1819 s piloni na obeh straneh o\xc5\xbeine. Zgrajeni so bili iz penmonskega (Penmon je naselje in cerkvena \xc5\xbeupnija na jugovzhodnem koncu otoka Anglesey) apnenca in so votli z notranjimi pre\xc4\x8dnimi stenami. 16 velikih kabelskih verig, vsaka izdelana iz 935 \xc5\xbeeleznih palic, premo\xc5\xa1\xc4\x8da 176-metrski razpon.  Da bi se izognili rjavenju med proizvodnjo in uporabo, je bilo \xc5\xbeelezo namo\xc4\x8deno v laneno olje in nato pobarvano.  Vsaka veriga meri 522,3 m in tehta 121 ton. Njihova mo\xc4\x8d je bila 2016 ton. 30. januarja 1826 je bil most odprt z velikim slavjem.\n_START_SECTION_\nPoznej\xc5\xa1a zgodovina\n_START_PARAGRAPH_\nVozi\xc5\xa1\xc4\x8de je bilo \xc5\xa1iroko le 24 \xc4\x8devljev in ni bilo utrjeno. Kmalu se je pokazalo, da je v vetru zelo nestabilno. Krov mostu so okrepili leta 1840 in leta 1893 celotno leseno povr\xc5\xa1ino nadomestili z jeklenimi plo\xc5\xa1\xc4\x8dami, ki jih je oblikoval sir Benjamin Baker.  V preteklih letih se je pokazalo, da je omejitev 4,5 tone problemati\xc4\x8dna glede na pove\xc4\x8danje tovornega prometa in leta 1938 so prvotne verige iz kovanega \xc5\xbeeleza  nadomestili z jeklenimi, ne da bi morali zapreti most. Leta 1999 je bil most zaprt pribli\xc5\xbeno mesec dni, da so ponovno popravili vozi\xc5\xa1\xc4\x8de in okrepili strukturo, ki omogo\xc4\x8da ves promet \xc4\x8dez bli\xc5\xbenji most Britannia._NEWLINE_28. februarja 2005 je bil most predlagan za uvrstitev na seznam Unescove svetovne dedi\xc5\xa1\xc4\x8dine. Isti dan je bil za \xc5\xa1est mesecev zaprt en prometni pas in promet je tekel le po enem, na celino je bilo mogo\xc4\x8de potovati zjutraj in na Anglesey popoldne. Most je bil ponovno odprt za promet v obe smeri 11. decembra 2005, po prvem ve\xc4\x8djem ponovnem pleskanju po 65 letih.\n_START_SECTION_\nOkolica\n_START_PARAGRAPH_\nPod mostom je pohodni\xc5\xa1ka Angleseyjska obalna pot . Ob mostu je spomenik \xc5\xbertvam aberfanske nesre\xc4\x8de, ko se je spro\xc5\xbeil zemeljski plaz na strani Angleseya ter pod seboj pokopal 116 otrok in 28 odraslih.\n_START_SECTION_\nUmetnost\n_START_PARAGRAPH_\nNajbli\xc5\xbeje naselje je mesto Menai Bridge. Most je predstavljen na hrbtni strani britanskega kovanca za en funt, skovanega leta 2005. Oblikoval ga je Edwins Ellis.'